**Felhívás társadalmi egyeztetésre**

Gyál Város Önkormányzatának Képviselő-testülete 2022. március 30. napján kíván döntést hozni a ***„Tiszta udvar, rendes ház”*** elismerő cím alapításáról és adományozásának rendjéről szóló önkormányzati rendelet megalkotásáról.

A „Tiszta udvar, rendes ház” elismerő cím (a továbbiakban: Elismerő cím) életre hívásával ösztönözni szeretnénk a lakosságot a környezetük szebbé, rendezettebbé, kulturáltabbá tételére. Az Elismerő Címmel méltányoljuk a jó példát mutató, erőfeszítéseket tevő magánszemélyeket, fentieken túl a helyi polgárokban erősítjük a környezettudatosságot, ugyanakkor az akció hozzájárul a városkép megjelenésének javításához is. Az Elismerő cím adományozásával célunk, hogy Gyál lakóterületei és magántulajdonú zöldfelületei a közterületekhez hasonlóan, folyamatosan karbantartott és rendezett megjelenésűek legyenek.

Gyál Város Önkormányzata Képviselő-testületének Szervezeti és Működési Szabályzatáról szóló 18/2014. (XII.01.) önkormányzati rendelet (a továbbiakban: SZMSZ) 40.§ (3) bekezdése alapján a Képviselő-testületnek a „Tiszta udvar, rendes ház” elismerő cím alapításáról és adományozásának rendjéről szóló …/2022. (III.30.) önkormányzati rendelet tervezetét társadalmi egyeztetésre kell bocsátani.

Tájékoztatjuk Önöket, hogy a társadalmi egyeztetésre bocsátott rendelettervezetről a **Gyálon állandó lakóhellyel, vagy tartózkodási hellyel rendelkező lakosok és a Gyálon működő szervezetek a** **gyalph@gyal.hu** **elektronikus levélcímen keresztül nyilváníthatnak véleményt.**

Az SZMSZ 41.§ (3) bekezdése alapján a névtelenül beérkezett véleményeket azok figyelembevétele nélkül törölni kell. **Nem vehető figyelembe** továbbá az a vélemény, amely elkésett, sérti a közerkölcsöt vagy a rendelettervezet tárgyához nem illeszkedik.

Tájékoztatjuk továbbá Önöket, hogy az Önkormányzatnak egyedi válaszadási kötelezettsége nem áll fenn a beérkezett véleményekkel kapcsolatban.

Az SZMSZ 42.§ (1) bekezdése értelmében „*Az Önkormányzat a beérkezett véleményeket, a véleményező nevét és elektronikus levélcímét a rendelet végrehajtása érdekében kezelheti.”* **Ezért felhívjuk a véleményezők figyelmét, hogy az adataik kezeléséhez szükséges hozzájárulást azok rendelkezésre bocsátásával az Önkormányzat megadottnak tekinti.**

A társadalmi egyeztetés tárgyát képező rendelet tervezet az alábbi útvonalon érhető el:[**http://www.gyal.hu/kozerdeku/hirdetmenyek/**](http://www.gyal.hu/kozerdeku/hirdetmenyek/)

**A közzététel időpontja**: 2022. március 18. (péntek)

**A véleménynyilvánításra nyitva álló lehetőség**: 2022. március 21. 16 óra

Várjuk a rendelettervezettel kapcsolatos véleményüket.

**Gyál, 2022. március 18.**

**Tisztelettel:**

 **Pápai Mihály**

 **polgármester**

**Gyál Város Önkormányzata Képviselő-testületének .../2022. (...) önkormányzati rendelete**

**A „TISZTA UDVAR, RENDES HÁZ” ELISMERŐ CÍM ALAPÍTÁSÁRÓL ÉS ADOMÁNYOZÁSÁNAK RENDJÉRŐL**

Gyál Város Önkormányzatának Képviselő-testülete Magyarország Alaptörvénye 32. cikk (1) bekezdésének a) és i) pontjában meghatározott feladatkörében eljárva, Magyarország Alaptörvénye 32. cikk (2) bekezdésében meghatározott eredeti jogalkotói hatáskörében a következőket rendeli el:

**1. Az elismerő cím alapítása**

**1. §**

(1) Gyál Város Önkormányzatának (a továbbiakban: Önkormányzat) Képviselő-testülete (a továbbiakban: Képviselő-testület) a helyi környezet szépítése, a település esztétikus képének kialakítása, kulturált lakókörnyezetének fejlesztése terén nyújtott kiemelkedő teljesítmény elismerésére „Tiszta udvar, rendes ház” (a továbbiakban: elismerő cím) elismerést alapít.

(2) A Képviselő-testület az elismerő címet évente egy alkalommal a 2. §-ban meghatározottaknak megfelelően adományozhatja az elismerésre érdemes ingatlanok tulajdonosainak.

**2. §**

Az elismerő cím adományozható Gyál város teljes közigazgatási területén található ingatlanok tulajdonosainak, akinek ingatlanán elhelyezkedő családi háza, társasháza, valamint kertje, udvara (a továbbiakban együtt: ingatlan), illetve az ingatlan előtti közterület megjelenésében harmonikusan, esztétikusan illeszkedik a környezetéhez, és hozzájárul Gyál város esztétikusabb látképéhez.

**2. Eljárási szabályok, pályázat benyújtás, a döntés előkészítése**

**3. §**

(1) Az elismerő cím elnyerésére a pályázati felhívást a Képviselő-testület hirdeti meg évente egy alkalommal, április 30. napjáig. A pályázati felhívásról szóló döntéssel egy időben – a Képviselő-testület Környezetvédelmi és Közbiztonsági Bizottságának (a továbbiakban: KKB) javaslata alapján – a Képviselő-testület dönt a pályázatokat elbíráló háromtagú szakmai bíráló bizottság (a továbbiakban: Bíráló bizottság) összetételéről.

(2) Az elismerő címre az ingatlanok tulajdonosai pályázhatnak minden év május 31. napjáig a Gyáli Polgármesteri Hivatal (a továbbiakban: Hivatal) Szervezési és Humánpolitikai Irodáján (a továbbiakban: Iroda) az 1. melléklet szerinti jelentkezési lap benyújtásával.

**4. §**

(1) A pályázati határidő lejártát követő tíz napon belül az Iroda gondoskodik a jelentkezési lapok Bíráló bizottság tagjai részére történő átadásáról.

(2) A Bíráló bizottság tagjai a 2. melléklet szerinti értékelési szempontsor alapján helyszíni ellenőrzés során értékelik a pályázatokat. A Bíráló bizottság az egyes pályázók értékelő lapjait összesíti, mely keretében átlagolja az egyes pályázók elért pontszámait. Az egyes pályázók végeredményét a Bíráló bizottság százalékos formában állapítja meg. A végeredményt tartalmazó dokumentumot a Bíráló bizottság minden év augusztus 21. napjáig visszajuttatja az Irodához.

(3) A (2) bekezdés szerinti végeredményt tartalmazó dokumentum alapján az elismerő cím adományozásáról szóló döntés előterjesztését az Iroda végzi.

**3. Az elismerő cím adományozása, díjazása**

**5. §**

(1) Az elismerő cím adományozásáról és visszavonásáról a Képviselő-testület dönt a KKB javaslata alapján minden év szeptember hónapban esedékes rendes ülésén.

(2) Az elismerő cím évente legfeljebb a tíz legmagasabb százalékot elérő pályázónak adományozható. Az elismerő cím adományozásához az elérhető pontok legalább 70%-át meg kell szerezni.

(3) Az elismerő címet nyert pályázók a Képviselő-testület döntését követően írásban értesítést kapnak.

(4) Az elismerő címet a KKB elnöke ünnepélyes keretek között adja át a nyertes pályázóknak.

**6. §**

(1) Az elismerő címet elnyert ingatlan tulajdonosa egy a „Tiszta udvar, rendes ház” feliratú, 20 cm\*30 cm nagyságú, az elismerő cím adományozásának évét, és „Gyál” feliratot tartalmazó, falra szerelhető táblát kap.

(2) Az (1) bekezdés szerinti táblát az elismerő címmel érintett ingatlan közterület felé eső homlokzatára kell rögzíteni. Az elismerő cím elnyerését követően a tábla ingatlanon történő elhelyezéséről az ingatlan tulajdonosa gondoskodik.

(3) Az elismerő címet elnyert pályázó egyszeri bruttó 50 000.- Forint díjazásban részesül, melynek forrását az Önkormányzat a mindenkori éves költségvetésében biztosítja.

**7. §**

(1) Az elismerő cím elnyerését követő öt éven belül az elismerő címmel érintett ingatlanra vonatkozóan új pályázat nem nyújtható be.

(2) Az elismerő címet elnyert ingatlanokról és ingatlantulajdonosokról a Hivatal nyilvántartást vezet.

**8. §**

(1) Érdemtelenné válik az elismerő címre az, akinek az elismerő címmel érintett ingatlana rendezetlenné, elhanyagolttá válik, parlagfűvel fertőzött lesz.

(2) A KKB saját hatáskörében vagy hozzá érkezett kezdeményezés alapján felülvizsgálhatja a korábban adományozott elismerő címet. Amennyiben a díjazott ingatlan tulajdonosa érdemtelenné válik az elismerő címre, a KKB kezdeményezheti a Képviselő-testületnél az elismerő cím visszavonását.

**4. Záró rendelkezések**

**9. §**

Ez a rendelet 2022. április 5-én lép hatályba.

*1. melléklet*

**Beküldési cím:**

**Beküldési határidő:**

**MÁJUS 31.**

Gyáli Polgármesteri Hivatal

2360 Gyál, Kőrösi út 112-114.

**Jelentkezési lap**

***a „Tiszta udvar, rendes ház” elismerő cím elnyerésére***

A pályázó (ingatlantulajdonos) adatai:

1. **Neve:**

**2.** **Lakcíme:**

**3.** **Telefonszáma:**

**4.** **Elektronikus levelezési címe:**

A pályázatra nevezett ingatlan adatai:

**1.** **Címe:**

**2.** **Helyrajzi száma:**

A pályázatra nevezett ingatlan rövid leírás, a pályázat indoklása:

**Aláírásommal beleegyezem, hogy a Szakmai bíráló bizottság tagjai előre egyeztetett időpontban helyszíni ellenőrzés keretében ellenőrizzék, hogy a pályázatra nevezett ingatlan megfelel-e pályázati feltételeknek, és értékeljék az ingatlant.**

**Gyál, 20….. május „** **„.**

**ingatlantulajdonos aláírása**

**Adatkezelési nyilatkozat**

Kijelentem, hogy személyes adataim kezeléséről tájékoztatásban részesültem, a vonatkozó Adatkezelési tájékoztatót – www.gyal.hu/adatvedelem – megismertem, és megértettem, annak tartalmát elfogadom. Hozzájárulok a jelentkezési lapban szereplő adatoknak a **„Tiszta udvar, rendes ház” elismerő cím elnyerésére vonatkozó eljárás** során történő felhasználásához.

**Gyál, 20……… május „** **„**

**ingatlantulajdonos aláírása**

*2. melléklet*

**Értékelési szempontsor**

***a „Tiszta udvar, rendes ház” elismerő cím elnyerésére***

1. Építmény állapota pont

2. Ingatlan előtti közterület rendezettsége pont

3. Melléképület(ek) rendben tartása pont

4. Állattartás megfelelősége pont

5. Udvar, kert rendezettsége pont

6. Virágosítás, balkon, konyhakert állapota pont

7. Hulladékgyűjtés-, és tárolás pont

8. Kertíés, és kapu állapota pont

9. Tisztaság pont

10. Ötletesség, egyediség pont

11. Összkép, összbenyomás pont

**Értékelési pontszám** **pont**

Minden szempont 1 ponttól 10 pontig terjedő skálán pontozható, ha valamely szempont nem értelmezhető, nem releváns, akkor az a szempont nem kap pontot (pl. ha nincs állattartás, vagy nincs melléképület). Az összpontszámot annyival kell osztani, ahány szempontot a Bíráló bizottság tagja értékelt, és így kapjuk meg az értékelési pontszámot (két tizedes számjegyre kerekítve).

Végső előterjesztői indokolás

1. **Társadalmi hatás**: A lakosság motiválása a környezetük szebbé, rendezettebbé, kulturáltabbá tételére. Az ingatlan előtti közterület gondozása megjelenésében harmonikusan, esztétikusan illeszkedik a környezetéhez, és hozzájárul Gyál város esztétikusabb látképéhez.
2. **Gazdasági, költségvetési hatás**: Az előterjesztésben foglalt tervezet az önkormányzati költségvetésre 2022. évtől maximális 500 000.- Ft/év kiadásnövekedést jelent.
3. **Környezeti következményei**: A gyáli lakosok lakóingatlanuk szépítésével nem csupán a városképet, megjelenését emelik, hanem az őket körülvevő környezetük ápolásával járulnak hozzá a zöldfelület gazdálkodás sikeréhez. Egyúttal szemléletformáló hatással bíró tevékenység, hiszen a folyamatos művelés és zöldfelület karbantartás a jövő generációk részére is példamutató értékű lesz.
4. **Egészségi következményei**: A zöldfelület rendszeres karbantartása hozzásegítheti a várost a minden évben kialakuló irritációt okozó pollenkoncentráció alacsony szinten való tartásához.
5. **Adminisztratív terheket befolyásoló hatásai**: A rendelet módosításával a Gyáli Polgármesteri Hivatal (illetékes irodájának) adminisztratív terhei jelentősen nem változnak.
6. **Megalkotásának szükségessége**: Cél Gyál közigazgatási területén élő lakosság motiválása, szemléletformálása, egyúttal az, hogy a város lakóterülete, a magántulajdonban lévő zöldfelületek a közterületekhez hasonlóan, folyamatosan karbantartott és rendezett megjelenésűek legyenek.
7. **A jogalkotás elmaradásának várható következményei**: nem ismert.
8. **Alkalmazásához szükséges személyi, szervezeti, tárgyi és pénzügyi feltételek**: jelenleg is rendelkezésre állnak.